Baahlodi 7 | Beibele Inthaneteng | Phetolelo ya Lefase le Lefsa
7 Jerubaali,+ e lego Gideone,+ le batho ka moka bao ba bego ba na le yena ba tsoga ka masa ba hloma mešaša sedibeng sa Harode; mešaša ya Bamidiane e be e le ka leboa la moo ba bego ba le gona, e le mmotong wa More wo o lego moeding.
2 Bjale Jehofa a re go Gideone: “Batho bao o nago le bona ke ba bantši kudu gore nka gafela Bamidiane diatleng tša bona.+ Mohlomongwe Baisiraele ba ka ikgantšhetša nna,+ ba re: ‘Re iphološitše ka diatla tša rena.’+
3 Hle goeletša o le moo batho ba go kwago, o re: ‘Ke mang yo a boifago e bile a thothomela? Gona a a boele morago.’”+ Ka gona, Gideone a ba leka ka mantšu ao. Ka go dira bjalo, banna ba dikete tše masomepedi-pedi (22 000) ba boela morago gomme gwa šala ba dikete tše lesome (10 000).
4 Le gona moo Jehofa a re go Gideone: “Batho e sa dutše e le ba bantši kudu.+ Ba theošetše meetseng gore ke go lekele bona moo. E tla re mang le mang yo ke go botšago ka yena gore: ‘Yo o tla ya le wena,’ ke yena yo a tlago go ya le wena, eupša yo mongwe le yo mongwe yo ke go botšago ka yena gore: ‘Yo a ka se ye le wena,’ yena yoo a ka se ye le wena.”
5 Ka gona Gideone a theošetša batho meetseng.+
Ke moka Jehofa a re go yena: “Yo mongwe le yo mongwe yo a kgaphetšago meetse lelemeng go etša mpša ge e hlaputla meetse ka leleme, o mmeele ka thoko, le gona o dire bjalo le ka mang le mang yo a khunamago ka matolo ge a enwa.”+
6 Palo ya bao ba bego ba kgaphetša meetse melomong ya bona ka diatla ya ba banna ba makgolotharo. Ge e le batho ba bangwe bona ba ile ba khunama ka matolo ge ba enwa meetse.
7 Jehofa a re go Gideone: “Ke tla le phološa ka banna ba makgolotharo bao ba kgapheditšego meetse, gomme ke tla gafela Bamidiane diatleng tša lena.+ Ge e le batho ba bangwe ka moka, anke yo mongwe le yo mongwe a ye motseng wa gagwe.”
8 Ka gona ba tšea mefago ya batho bale ba bangwe ka moka le manaka+ a bona gomme Gideone a gomišetša banna ka moka ba Isiraele morago, yo mongwe le yo mongwe a ya motseng wa gagwe; yena a šala le banna ba makgolotharo. Mešaša ya Bamidiane yona e be e le moeding ka tlase ga moo a bego a le gona.+
9 Bošegong bjoo+ Jehofa a re go yena: “Tsoga o theogele mešašeng, ka gobane ke e gafetše seatleng sa gago.+
10 Eupša ge e ba o boifa go theogela mešašeng,+ gona theoga le mohlanka wa gago, Pura.
11 O theetše seo ba tlago go se bolela,+ ke moo diatla tša gago di tlago go tia matla+ gomme wa theogela mešašeng.” Ka morago ga moo yena le mohlanka wa gagwe, Pura, ba theogela kgauswi le bao ba bego ba le mešašeng bao ba bego ba itlhametše ntwa.
12 Bamidiane le Baamaleke gotee le batho ka moka ba tšwago ka Bohlabela+ ba be ba tletše molaleng ka bontši kudu bjalo ka ditšie;+ dikamela tša bona+ di be di se na palo, e le tše dintši kudu bjalo ka lešabašaba leo le lego lešing la lewatle.
13 Gideone a tla gomme a kwa monna yo mongwe a laodišetša mogwera wa gagwe toro, a re: “Toro yeo ke e lorilego+ še. Ke bone senkgwa sa garase* sa nkgokolo se kgokologela mešašeng ya Bamidiane. Sa fihla tenteng sa e otla kudu moo e ilego ya wa,+ sa phethola tente gomme ya burama.”
14 Ke moka mogwera wa gagwe a mo fetola a re:+ “Ga se se sengwe ge e se tšhoša ya Gideone+ morwa wa Joashe, monna wa Isiraele. Modimo wa therešo+ o gafetše Bamidiane le mešaša ya bona ka moka seatleng sa gagwe.”+
15 Ya re ge Gideone a kwele go laodišwa ga toro le go hlaloswa ga yona,+ a rapela.+ Ka morago ga moo a boela mešašeng ya Baisiraele gomme a re: “Tsogang,+ gobane Jehofa o gafetše mešaša ya Bamidiane diatleng tša lena.”
16 Ke moka a arola banna ba makgolotharo ka mephato e meraro ya madira, a ba swariša manaka+ diatleng tša bona ka moka le dibjana tše dikgolo tšeo di se nago selo gomme a tsenya dirumula ka dibjaneng tše dikgolo.
17 A re go bona: “Le ithuteng ka go ntšhetša, gomme le dire bjalo. Ge ke fihla moo mešaša e gomago gona, gona le dire kamoo ke tlago go dira ka gona.
18 Ge nna le bohle bao ke nago le bona re letša manaka, le lena le letše manaka go dikologa mešaša+ ka moka, le re: ‘Tšhoša ya Jehofa+ le ya Gideone!’”
19 Ka morago Gideone a tla le banna ba lekgolo bao ba bego ba na le yena moo go gomago mešaša ge go be go thoma nako ya bošegogare ya go hlapetša.+ Bahlapetši ba be ba sa tšwa go šuthelelana. Gideone le banna ba gagwe ba letša manaka,+ ba pšhatlaganya dibjana tše dikgolo tša meetse tšeo ba bego ba di swere diatleng tša bona.+
20 Ke moka mephato e meraro ya madira ya letša manaka,+ ya pšhatlaganya dibjana tše dikgolo, ya swara dirumula ka diatla tša le letshadi gomme ka diatla tša le letona ya swara manaka gore e a letše, ya goeletša, ya re: “Tšhoša ya Jehofa+ le ya Gideone!”
21 Nakong ye ka moka yo mongwe le yo mongwe o be a eme lefelong la gagwe, ka moka ba dikologile mešaša gomme batho ka moka bao ba bego ba le mešašeng ba kitima, ba goeletša ba tšhaba.+
22 Banna ba makgolotharo+ ba dulela go letša manaka+ gomme Jehofa a dira gore bohle bao ba lego mešašeng+ ba hlabane ka ditšhoša; bona bao ba tšhaba ba yo fihla Bethe-shitha, ba lebile Tserara go fihla ka ntle ga Abele-mehola+ kgauswi le Tabathe.
23 Ka nako yeo banna ba Isiraele ba kgoboketšwa go tšwa go bana ba Nafutali,+ ba Ashere+ le ba Manase+ ka moka gomme ba rakediša+ Bamidiane.
24 Gideone a romela baromiwa dithabeng ka moka tša Efuraime,+ a re: “Theogang le yo gahlanetša Bamidiane le ba ete pele, le thope matšibogo a Noka ya Jorodane le dinokana tšeo di elelago ka go yona go fihla ka Bethe-bara.” Ka gona banna ka moka ba Efuraime ba kgoboketšwa, ba thopa matšibogo+ a Noka ya Jorodane le dinokana tšeo di elelago ka go yona go fihla ka Bethe-bara.
25 Ba thopa le dikgošana tše pedi tša Midiane e lego Orebe le Seebe;+ ba bolaela Orebe leswikeng la Orebe,+ gomme Seebe ba mmolaela segatelong sa beine. Ba rakediša Bamidiane,+ gomme ba tliša hlogo ya Orebe le ya Seebe go Gideone seleteng sa Noka ya Jorodane.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D7%26wtlocale%3DSE%26srcid=share⊂ject=Bala Beibele Inthaneteng